Toomas Vint

Toomas Vint (sündinud 5. märtsil 1944 Tallinnas) on eesti kunstnik ja kirjanik.

Elukäik
Lõpetas Tallinna 10. Keskkooli 1962, samal aastal astus Tartu Riikliku Ülikooli bioloogia osakonda. 1963–1965 läbis sõjaväeteenistuse Nõukogude mereväe Põhjalaevastikus, 1967–1971 töötas Eesti Televisioonis režissööri abi ja assistendina. 1973. aastast Eesti Kunstnike Liidu liige. 1977. aastast Eesti Kirjanike Liidu liige. Vabakutseline.

Kunstialane tegevus
Toomas Vint hakkas esinema näitustel kuuekümnendate lõpul, ANK-64 järellainetuses. Tõeline läbimurre toimus teosega „Sinu liblikas lendab sinu aasale” (1971). Toomas Vindi loomingut tõlgendada püüdes on kasutatud termineid "intellektuaalne naivism", "transavangard", "metafüüsiline maal", "magritilik sürrealism". Ta ise nimetab oma töid kontseptuaalseteks maastikeks.

1990. aastate keskpaiku sekkus Vint aktiivselt kunstiellu, esitades näitusele „Biotoopia” (1995) kaasaegset kunsti parodeeriva installatsiooni „Vaikelu”, misjärel jätkas ajakirjanduses eesti kunstipoliitika kirglikku arvustamist. Pärast näituse „Déjà vu” (2000) kureerimist tõmbus kunstikõnelustest kõrvale.

Vindi maale on omandanud mitmed kunstimuuseumi ja prominentsed erakogud.

Tähtsamad isikunäitused
1980 Eesti Kunstimuuseum, Tallinn
1984 Kirjanike Maja, Peterburi
1987 Galerii Gorky Pariis
1988 Port Louis' näitusehoone Mauritius
1997 “Lõppematu maastik”. Tallinna Kunstihoone 
1998 “Vaade maastikule”. Tartu Kunstimaja 
2004 “Mäng maastikus”. Tallinna Kunstihoone 
2008 „Maastik kui ikoon“. Haus Galerii, Tallinn

Tunnustus kunstivallas
1978 – NSV Liidu Kunstnike Liidu diplom
1978 – Vilniuse IV Maalitriennaal, Vilniuse linna auhind
1979 – Baltimaade Noortekunsti Triennaal, medal
1981 – Vilniuse V Maalitriennaal, ajakirja Kulturos Barai preemia
1986 – Konrad Mäe preemia
1987 – Konrad Mäe preemia
2015 – Kristjan Raua preemia (koos Aili Vindiga, värvikas ja isikupärane looming)

Kirjanduslik tegevus
Toomas Vint tuli kirjandusse 1970. aastatel novellistina. Sageli käsitletakse teda koos Vaino Vahingu ja Rein Saluriga, kuigi nende kolme loomingus erilisi ühisjooni ei leidu. Oli üks poolpõrandaaluse ajakirja Hees tegijatest. Heesi väljaandel ilmus 1968 Toomas Vindi luulekogu „Suitsupilvedest unistus".

Vindi varasemat loomingut (1968–1987) iseloomustavad märksõnad: mäng, irreaalse põimumine reaalsega, üksildus, vastuolulised hingeseisundid, erootika. Iroonia seguneb enesestmõistetavusega lüürika ja tundelisusega. Aastatel 1987–1994 kirjutas Vint mõned üksikud novellid. 

1995–2005 oli viljakas periood, igal aastal ilmus raamat. Romaanides hakkab tööle postmodernistlik võttestik. Romaan „Kojamehe naine” šokeeris publikut seksuaalse avameesusega, „Lõppemata maastik” prototüüpidega. Ambitsioonikas Helger Tepneri triloogia („Kojamehe naine“, „Topeltvalguses“, „Mäluauguga naine“) püüdis tabada olulist, mis 1960. aastatest kuni tänapäevani eesti inimese hinges toimus. Iga raamat pakkus ajastule sobiva metafoori.
 
Tema raamatuid on ilmunud vene ja soome keeles, jutte tõlgitud paljudesse keeltesse.

Novellikogud
1974 Kahel pool hekiga palistatud teed
1977 Perekondlikud mängud
1979 Pööre & veeremäng
1983 Tantsud Mozarti saatel
1988 Kahekesi
1996 Naisepiinaja õnnenatukene
2000 Elamise sulnis õudus
2002 Himm
2004 Õnneliku lõpuga lood
2011 Kunstniku elu

Romaanid 
1975 Ringmäng
1980 Väikelinna romaan
1985 Suur isane kala akvaariumis
1995 Kojamehe naine
1997 Lõppematu maastik
1998 Kunstnikuromaan
1999 Nädalavahetusel. Mängides
2001 Kaine kuu ja purjus päike
2003 Minu abielu prostituudiga
2005 Topeltvalguses
2007 Mäluauguga naine
2009 Üüriline
2012 Avalikult abielust

Tunnustus 

1979 – Friedebert Tuglase novelliauhind ("Arthur Valdese lugu")
1984 – Friedebert Tuglase novelliauhind ("See nii ootamatu ja ebamugav surm")
1987 – Konrad Mäe preemia
1997 – Eesti Kultuurkapitali kirjanduse sihtkapitali aastapreemia ("Lõppematu maastik")
2005 – stipendium "Ela ja sära"
2012 – Valgetähe III klassi teenetemärk
2012 – Friedebert Tuglase novelliauhind ("Pettekujutelmade linnuparv")
2015 – Eduard Vilde nimeline kirjandusauhind ("Mõned kummalised naised")

Isiklikku
Tema isa oli põllumajandusmajandusteadlane Endel Vint. Vend Tõnis Vint ja õde Maara Vint on kunstnikud. Abikaasa Aili Vint (Sarv) on kunstnik.

Viited

Välislingid
Raamatukoi e-raamatupood
Toomas Vindi koduleht
Doris Kareva, "Friedebert Tuglase novelliauhinnad" – Sirp, 2. märts 2012

Eesti kunstnikud
Eesti kirjanikud
Tallinna Nõmme Gümnaasiumi vilistlased
Valgetähe III klassi teenetemärgi kavalerid
Sündinud 1944